**Likumprojekta „Grozījumi Izglītības likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi Izglītības likumā” (turpmāk – likumprojekts) sagatavots atbilstoši Saeimas 2014. gada 22. maijā apstiprinātajā vidēja termiņa plānošanas dokumenta „Izglītības attīstības pamatnostādnes 2014. – 2020. gadam” (turpmāk – pamatnostādnes 2014. – 2020. gadam):  1) 1. apakšmērķa “Izglītības vide: paaugstināt izglītības vides kvalitāti, veicot satura pilnveidi un attīstot atbilstošu infrastruktūru” 1.1. rīcības virzienā “Uz zināšanu sabiedrībā pieprasītām kompetencēm orientēta, radošumu, inovāciju un veselīga dzīvesveida veicinoša izglītības satura pilnveide” noteiktajam rezultātam:  - izstrādāts un ieviests jauns, kompetencēs balstīts vispārējās izglītības saturs;  2) 3. apakšmērķa „Efektīva pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību” 3.2. rīcības virzienā „Efektīva izglītības finanšu resursu pārvaldība” noteiktajiem rezultātiem:  - izstrādāts un ieviests jauns vispārējās izglītības pedagogu atalgojuma modelis”;  - izstrādāts un ieviests jauns speciālās izglītības iestāžu finansēšanas modelis”;  3) 3. apakšmērķa „Efektīva pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību” 3.3. rīcības virzienā “Izglītības iestāžu tīkla sakārtošana” noteiktajam rezultātam:  - pieaugusi izglītības pakalpojumu pieejamība.  Papildus minētajam likumprojekts izstrādāts, lai:  1) nodrošinātu ar Ministru kabineta 2016. gada 3. maija rīkojumu Nr. 275 apstiprinātajā rīcībpolitikas plānošanas dokumentā „Valdības rīcības plāns Deklarācijas par Māra Kučinska vadītā Ministru kabineta iecerēto darbību īstenošanai” (turpmāk – VRP) Izglītības un zinātnes ministrijai (turpmāk – ministrija) noteikto pasākumu (106.1.; 106.3; 107.1; 107.2; 108.1; 110.2; 110.3.; 112.1.) īstenošanu;  2) izpildītu Ministru kabineta 2016. gada 31. maija sēdes protokollēmuma (protokols Nr. 26 39.§) “Informatīvais ziņojums “Par valsts budžeta izdevumu pārskatīšanas 2017., 2018. un 2019. gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta 2017., 2018. un 2019. gadam” un likumprojekta “Par valsts budžetu 2017. gadam” izstrādes procesā”” 6.8. apakšpunktā noteikto uzdevumu ministrijai sagatavot un iesniegt izskatīšanai Ministru kabinetā priekšlikumus par konceptuālām izmaiņām normatīvajos aktos par pašvaldību padotībā esošo internātskolu un speciālo pirmsskolas izglītības iestāžu finansēšanu;  3) izpildītu 2017. gada 7. jūnijā Valsts kancelejā iesniegtajā (ministrijas 2017. gada 7. jūnija vēstule Nr. 01-05/2227) informatīvā ziņojuma “Par pašvaldību padotībā esošo internātskolu finansēšanas priekšlikumiem, sākot no 2018. gada 1. janvāra” projektā (turpmāk – informatīvais ziņojums) ietvertajā Ministru kabineta sēdes protokollēmuma projekta 2. punktā noteikto uzdevumu ministrijai sagatavot un izglītības un zinātnes ministram iesniegt noteiktā kārtībā izskatīšanai Ministru kabinetā tālākai virzībai Saeimā likumprojektu par grozījumiem Izglītības likumā (turpmāk – Likums), paredzot internātskolu uzturēšanas izdevumus no pašvaldību budžeta, sākot no 2018. gada 1. janvāra.  Likumprojekts izstrādāts arī, ņemot vērā Likuma pārejas noteikumu 50. un 51. punktā, kā arī Ministru kabineta 2016. gada 15. jūlija noteikumu Nr. 477 “Speciālās izglītības iestāžu, internātskolu un vispārējās izglītības iestāžu speciālās izglītības klašu (grupu) finansēšanas kārtība” (turpmāk – noteikumi Nr. 477) 19.1. apakšpunktā un 20. punktā noteikto attiecībā uz uzturēšanas izdevumu pašvaldību internātskolās un pašvaldību speciālajās pirmsskolas izglītības iestādēs segšanu no valsts budžeta 2017. gadā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Izglītības satura un izglītības darba organizācijas normatīvā bāze kompetenču pieejā balstīta izglītības satura ieviešanas uzsākšanai**  *Skatīt piedāvātos grozījumus Likuma 1. panta 14. punktā; pārejas noteikumu 58. punktā.*  Ministrija ir apzinājusi primāri veicamās darbības, lai nodrošinātu kompetenču pieejā veidota pamatizglītības satura ieviešanu saskaņā ar pamatnostādnēs 2014. – 2020. gadam iekļautajiem uzdevumiem.  Esošajā normatīvajā regulējumā nav viennozīmīgi traktējams izglītības saturu un darba organizāciju reglamentējošo dokumentu  (valsts izglītības standarta, mācību priekšmetu standartu, izglītības programmu paraugiem) darbības mērķis. Izglītības sistēmā apritē ir četru līmeņu dokumenti:  1) valsts izglītības standarts (atbilstoši normatīvajam regulējumam ietver izglītības programmu paraugus (Likuma 14. panta 19. punkts)). Attiecīgi valsts vispārējās izglītības standarts (atbilstoši normatīvajam regulējumam nosaka vispārējās izglītības programmu galvenos mērķus un uzdevumus, vispārējās izglītības obligāto saturu, vērtēšanas pamatprincipus un kārtību (Vispārējās izglītības likuma 15. panta pirmā daļa), kurš aptver arī pamatizglītības un vidējās izglītības pakāpes, tādējādi arī iepriekš noteiktajā struktūrā veidotu valsts pamatizglītības standartu un valsts vispārējās vidējās izglītības standartu;  2) vispārējās izglītības mācību priekšmetu standarti (atbilstoši normatīvajam regulējumam nosaka mācību priekšmetu galveno mērķi un uzdevumus; mācību priekšmeta obligāto saturu, pamatprasības attiecībā uz mācību priekšmeta apguvi, mācību sasniegumu vērtēšanas formas un metodiskos paņēmienus (Likuma 1. panta 14. punkts; attiecīgi Vispārējās izglītības likuma 16. pants);  3) vispārējās izglītības mācību priekšmetu programma (atbilstoši normatīvajam regulējumam nosaka mācību priekšmeta mērķus un uzdevumus, mācību saturu, satura apguves secību un paredzēto laiku, mācību sasniegumu vērtēšanas formas un metodiskos paņēmienus, izmanto mācību līdzekļu un metožu uzskaitījumu (Vispārējās izglītības likuma 19. pants));  4) vispārējās izglītības programmas (atbilstoši normatīvajam regulējumam nosaka izglītības programmas mērķi un uzdevumus; izglītības saturu; izglītības programmas īstenošanas plānu; prasības attiecībā uz iepriekš iegūto izglītību; iegūtās izglītības vērtēšanas kritērijus un kārtību vai vērtēšanas pamatprincipus; izglītības programmas īstenošanai nepieciešamā personāla, finanšu un materiālo līdzekļu izvērtējumu un pamatojumu (Vispārējās izglītības likuma, 17. pants)).  Līdzšinējā prakse rāda nekonsekvences terminu lietojumā (piem., izglītības saturs/ izglītības obligātais saturs; mācību priekšmeta mērķi/ galvenie mērķi), tādējādi apliecinot savstarpēju saturisku dublēšanos un interpretācijas iespējas, kas būtu novēršamas līdz ar 2018. gada 1. septembrī plānoto kompetenču pieejā balstīta izglītības satura pakāpeniskas ieviešanas uzsākšanu.  Ar likumprojektu, sasaistē ar likumprojektā “Grozījumi Vispārējās izglītības likumā” paredzēto, plānots izslēgt mācību priekšmeta vai kursa standarta definīciju, tādējādi dodot iespēju sakārtot un viennozīmīgi traktēt normatīvos dokumentus (valsts izglītības standarts, izglītības programma, mācību priekšmetu programmu paraugs) atbilstoši to juridiskajam statusam, kā arī sekmētu birokrātiskā sloga mazināšanu.  **Izglītības ieguves formas un vispārējās vidējās izglītības iestādes tipa – vakara (maiņu) vidusskolas – izslēgšana**  *Skatīt piedāvātos grozījumus Likuma 1. panta 14.2 punktā, 26. punktā; 8. panta pirmās daļas 2. un 2.1 punktā un otrajā daļā; 31. panta otrajā daļā; 38. panta otrās daļas 6. punktā; pārejas noteikumu 60. un 61. punktā.*  Līdzšinējais regulējums Likuma 8. pantā attiecībā uz izglītības ieguves formām praksē paredz iespēju izmantot neklātienes formu un neklātienes formas paveidu – tālmācību. Minētās formas pašreizējā praksē tiek īstenotas vakara (maiņu) programmās, neklātienes programmās un tālmācības programmās, kur minēto programmu satura, kā arī jo īpaši īstenošanas atšķirības un specifika ir ļoti nosacīta. Šis faktors vērtējams kā izglītības iestādei dota neformāla iespēja piesaistīt maksimāli lielāku izglītojamo skaitu, tādējādi gūstot arī maksimāli lielāku valsts budžeta finansējumu (pedagogu algām) izglītības pakalpojuma sniegšanai. Taču pašreizējā situācija nenodrošina specifiski neklātienes vai tālmācības formai atbilstoša piedāvājuma kvalitāti, paredzot, ka neklātienes forma tiek izmantota, ja vispārējās izglītības ieguves procesā daļa no izglītības satura no izglītojamā puses tiek apgūta patstāvīgi, bet daļa – izglītības iestādes pedagogu vadībā. Savukārt tālmācības forma tiek izmantota tajos gadījumos, kad izglītojamais izglītības programmas saturu apgūst pilnībā patstāvīgi, izglītības iestādi izmantojot par starpnieku savu izglītības sasniegumu novērtēšanai, kas apliecina konkrētās izglītības programmas apguvi. Jāņem vērā, ka tālmācības izglītības programmu specifika nosaka īpašas infrastruktūras (tehnoloģijas, mācību materiāli) pieejamību un cilvēkresursu sagatavotību, lai konkrētā izglītības iestāde spētu nodrošināt kvalitatīvu tālmācības izglītības programmu piedāvājumu.  Valsts izglītības informācijas sistēmā (turpmāk – VIIS) pieejamie dati liecina, ka 2016./2017. mācību gadā vakara un neklātienes izglītības programmas 73 izglītības iestādēs apguva 8469 izglītojamie, t.sk. vidējās izglītības programmu – 6902 izglītojamie.   |  |  |  |  |  | | --- | --- | --- | --- | --- | | ***Izglītības iestādes pakļautība*** | ***Iestāžu skaits*** | ***Izglītojamo skaits 1.-9. klase*** | ***Izglītojamo skaits 10.-12. klase*** | ***Izglītojamo skaits 1.-12. klase*** | | Juridiska vai fiziska persona | 2 | 100 | 343 | 443 | | Pašvaldība | 71 | 1467 | 6559 | 8026 | | **Kopā** | **73** | **1567** | **6902** | **8469** |   Dati uzrāda, ka kopumā vakara (maiņu) izglītības programmu īstenošanu nodrošina 34 izglītības iestādes, no kurām tikai 11 ir vakara (maiņu) vai neklātienes vidusskolas. Pārējās 23 ir vispārizglītojošās vidusskolas, no kurām trīs (Jūrmalas pilsētas Mežmalas vidusskola, Cēsu pilsētas vidusskola, Rīgas 92. vidusskola) atrodas tajā pašā pilsētā/ novadā, kur jau darbojas vakara (maiņu) vidusskola, savukārt sešas izglītības iestādes (Valkas ģimnāzija, Riebiņu vidusskola, Ogres 1. vidusskola, Līgatnes novada vidusskola, Alūksnes novada vidusskola, Iecavas vidusskola, Rēzeknes 4. vidusskola) atrodas ģeogrāfiski netālu no novada/ pilsētas, kurā jau darbojas vakara (maiņu) vai neklātienes vidusskola.  Attiecībā uz neklātienes izglītības programmām, 2016./2017. mācību gadā to īstenošanu nodrošina 75 izglītības iestādes, no kurām tikai 18 ir vakara (maiņu) vai neklātienes vidusskolas un divas tālmācības vidusskolas. Pārējās 55 ir vispārējās, izņemot speciālās, izglītības iestādes (turpmāk – vispārizglītojošās skolas) – vispārizglītojošas vidusskolas vai pamatskolas.  Attiecībā uz tālmācības izglītības programmām, 2016./2017. mācību gadā to īstenošanu nodrošina kopumā deviņas izglītības iestādes – tālmācības vidusskolas vai vakara (maiņu) vidusskolas, taču minēto izglītības iestāžu skaitā atrodamas arī vispārizglītojošās vidusskolas (Staļģenes vidusskola, Rēzeknes 4. vidusskola, Liepājas 7. vidusskola, pamatskola “Universum”). Ņemot vērā, ka tālmācības izglītības programmu īstenošanai nepieciešams specifisks iestādes infrastruktūras aprīkojums, specifiska pedagogu profesionālā kompetence (augstā līmenī attīstīta prasme darbā ar tehnoloģijām), būtiski ir šo izglītības iestāžu akreditācijas rezultāti, kuri pamatā uzrāda, ka tās izglītības iestādes (piem., Rīgas Tālmācības vidusskola, Rīgas 1.vidusskola), kuras nostiprinājušās kā tālmācības izglītības ieguves formas īstenotājas un kurās ir liels vai pieaugošs izglītojamo skaitliskais piepildījums, tajās ir detalizēti izstrādāta informācijas un komunikācijas tehnoloģiju sistēma, elektroniskā mācību vide, kā arī kompetenta pedagoģiskā resursa nodrošinājums. Vienlaikus salīdzinošie dati par šīm izglītības iestādēm uzrāda arī pietiekami augstus rādītājus centralizētajos eksāmenos pret kopvērtējumu pēc izglītības iestādes tipa (vidusskola). Savukārt izglītības iestādes, kuras tālmācības izglītības ieguves formu kā piedāvājumu izvēlējušās pēc nejaušības principa, nevar apliecināt būtiskus sasniegumus ne pašvērtējuma ziņojumos, ne praksē apliecinot pedagogu prasmi strādāta tālmācības formā. Lai sakārtotu tālmācības īstenošanas procesu kopumā, likumprojekts paredz noteikt tiesības šo izglītības ieguves formu vispārējā izglītībā īstenot noteiktajām vispārējās vidējās izglītības iestādēm: vidusskolām un izglītības iestādēm, kurām piešķirts valsts ģimnāzijas statuss jeb valsts ģimnāzijām (valsts ģimnāzijas statuss izglītības iestādei tiek piešķirts atbilstoši Ministru kabineta 2001. gada 20. marta noteikumiem Nr. 129 “Ģimnāzijas un valsts ģimnāzijas statusa piešķiršanas un anulēšanas kārtība un kritēriji”).  Lai veidotu vienotu izpratni par tālmācības izglītības ieguves formas īstenošanas, t.sk. pedagoģiskajiem, aspektiem likumprojekts paredz deleģējumu Ministru kabinetam noteikt kritērijus un kārtību, kādā vispārējās izglītības iestāde īsteno vispārējās izglītības programmas tālmācības izglītības ieguves formā. Šāda kārtība un noteiktie kritēriji, kas atbilstoši pārejas noteikumos noteiktajam izdodami līdz 2019. gada 30.jūnijam, nodrošinās mērķtiecīgi organizētu un vadītu 21. gadsimta izglītības sistēmai ļoti nozīmīgu izglītības ieguves formas (tālmācības) procesu, kā arī sistēmiski pārraudzīt šī procesa kvalitāti.  Pašreizējais regulējums nesniedz viennozīmīgu atbildi uz jautājumiem, kuras vispārējās izglītības programmas var tikt īstenotas neklātienes vai tālmācības formā un kurām vispārējās un profesionālās izglītības iestādēm būtu deleģējamas tiesības piedāvāt izglītības ieguvi neklātienes un tālmācības formā.  Dati rāda, ka vispārizglītojošās vakara izglītības programmās ap 70% izglītojamo un vispārizglītojošās neklātienes programmās ap 80% izglītojamo ir vecumā no 19 – 40 gadiem.  VIIS reģistrēto izglītojamo vecuma struktūra vispārizglītojošās vakara izglītības programmās:   |  |  |  |  |  |  | | --- | --- | --- | --- | --- | --- | |  | **7-18** | **19-30** | **31-40** | **41-50** | **51-61** | | No kopējā izglītojamo skaita vakara izglītības programmās | 28% | 56,5% | 12,7% | 2,7% | 0,3% |   VIIS reģistrēto izglītojamo vecuma struktūra vispārizglītojošās neklātienes izglītības programmās:   |  |  |  |  |  |  | | --- | --- | --- | --- | --- | --- | |  | **7-18** | **19-30** | **31-40** | **41-50** | **51-59** | | No kopējā izglītojamo skaita neklātienes programmās | 16% | 61% | 19% | 4,2% | 0,2% |   Tādējādi vakara un neklātienes izglītības programmu izglītojamie lielā mēra ir pieaugušie, kuri strādā vai meklē darbu, un šādi veidojas veiksmīgs precedents, kā izmantot esošos profesionālās izglītības iestāžu resursus virzītas vidējās izglītības un vienlaikus arī izvēlētās profesijas ieguves nodrošināšanai.  Attiecībā uz valsts centralizēto eksāmenu rezultātiem, izlases veidā analizējot datus par 20 vakara (maiņu) un neklātienes vidusskolām, parādās divas tendences:  1) eksāmenu kārtotāju skaits izglītības iestādes īstenotajās izglītības programmās ir neliels, pie tam lielākajai daļai izglītības iestāžu konstatēts pietiekami liels (vairāk kā puse no kopējā 12. klases izglītojamo skaita nekārto eksāmenus) no eksāmeniem atbrīvoto izglītojamo skaits;  2) kopējie 12. klases centralizēto eksāmenu (mērījums attiecībā pret matemātikas CE un latviešu valodas CE) rezultāti, ir zemi, neraugoties uz skaitliski nelielo klašu piepildījumu mācību satura apguves laikā, kas teorētiski ir veiksmīgs nosacījums individualizētam darba un pietiekami augstu izglītojamo mācību sasniegumu nodrošināšanai. Salīdzinoši ar valstī vidējiem rādītājiem vakara (maiņu) un neklātienes vidusskolu 12. klašu izglītojamie uzrāda pietiekami zemus rādītājus: matemātikas centralizētā eksāmena rādītājus valstī vidējā (34.9%) vai virs valstī vidējā rādītāja līmenī izpilda 1 izglītības iestāde (Līvānu novada vakara (maiņu) vidusskola); latviešu valodas centralizētā eksāmena rādītājus valstī vidējā (50.9%) vai virs valstī vidējā rādītāja līmenī izpilda 2 izglītības iestādes (Līvānu novada vakara (maiņu) vidusskola; Rīgas Raiņa 8.vakara (maiņu) vidusskola). Pārējo vakara (maiņu) vidusskolu rādītāji ir zemāki par valstī vidējiem, piem., matemātikas centralizētajā eksāmenā uzrādot pat tikai 9.7% (zemākais rādītājs) un latviešu valodas centralizētajā eksāmenā pat tikai 27,2%.  Šī analīze liek apšaubīt minētā izglītības iestādes tipa (vakara (maiņu) un neklātienes vidusskolas) sniegtā izglītības pakalpojuma kvalitāti korelācijā pret citu vispārējās vidējās izglītības iestāžu (vidusskolas, valsts ģimnāzijas) rezultātiem, kā arī izglītības iestāžu uzturēšanā ieguldīto finanšu resursu, t.sk. valsts finansējumu pedagogu darba samaksai, mērķtiecīgumu. Izrietoši no tā ar likumprojekta grozījumiem piedāvāti risinājumi, kā efektīvāk izlietot un pārraudzīt izglītībā ieguldāmos finanšu resursus, nodrošinot kvalitatīvas, jo īpaši virzītas vidējās izglītības pieejamību un kā, koncentrējot izglītības nozarē pieejamos finanšu un cilvēkresursus, atbilstīgi izglītības iestāžu darbības jomu pārstāvniecībai (vispārējā izglītība, profesionāla izglītība), stiprināt profesionālās izglītības iestādes un paplašināt vispārizglītojošo vidusskolu darbību. Viens no piedāvātajiem risinājumiem skar vēsturiski uzturēta vidējās izglītības iestāžu tipa – vakara (maiņu) vidusskolas pastāvēšanas izbeigšanu..  Likumprojektā ietvertie grozījumi paredz nošķirt neklātienes un tālmācības formas, definējot neklātienes formu un tās īstenošanai piedāvājamo izglītības programmu (vakara (maiņu) vispārējās izglītības programma), tostarp ņemot vērā, ka tālmācība kā izglītības ieguves forma (ietverot tālmācības kā izglītības ieguves formas definīciju Likumā) (īstenošanas veids – vispārējās pamatizglītības un vispārējās vidējās izglītības programma) orientēta uz pieaugušajiem, kuriem pamatā sava darba specifikas vai ģeogrāfiskās atrašanās vietas dēļ nav iespēju apmeklēt izglītības iestādi un kuri uzņemas galveno atbildību un kontroli pār izglītības ieguves procesa norisi un rezultātiem, izmantojot izglītības iestādes izstrādātu sistematizētu un attālināti tehniski pieejamu materiālu, t.sk. paškontroles un sasniegumu pārbaudes novērtēšanas veidu kopumu, ko izglītojamais pielāgo savam individualizētajam mācīšanās tempam.  Atšķirībā no izglītības ieguves tālmācības formā neklātienes izglītības ieguves formai raksturīga patstāvīga mācīšanās izglītības iestādes pedagogu vadībā, kur izglītības iestāde noteikta mācību satura apguvei nodrošina daļēju kontaktstundu un konsultāciju skaitu, ņemot vērā, ka neklātienes izglītības ieguves formu lielākoties izmanto tie izglītojamie, kuri iegūst profesionālo izglītību vai tie, kuri ir potenciāli no izglītības sistēmas vai no darba tirgus izkritušie.  Likumprojektā ietvertie grozījumi saistīti ar likumprojektu „Grozījumi Vispārējās izglītības likumā”, kur noteikta pamatizglītības iestāžu (sākumskolas, pamatskolas) un vidējās izglītības iestāžu tipu (vidusskolas, valsts ģimnāzijas) klasifikācija, turklāt likumprojektā paredzēti ierobežojumi izglītības ieguves formas izmantošanā. No likumprojekta secināms, ka vispārējās pamatizglītības iestādēm noteiktas tiesības piedāvāt izglītības programmas tikai klātienes formā. Vispārējās vidējās izglītības iestādēm – vidusskolām un valsts ģimnāzijām – noteiktas tiesības piedāvāt izglītības programmas klātienes un tālmācības formā. Neklātienes formā izglītības ieguves iespējas būtu tiesības piedāvāt vidusskolām (pamatā attiecināms uz pamatizglītības ieguvi neklātienes formā), kā arī profesionālās izglītības iestādēm (pamatā attiecināms uz vidējās izglītības ieguvi neklātienes formā).  Nosakot vispārizglītojošo vakara (maiņu) izglītības programmu īstenošanas vietu profesionālās izglītības iestādēs, tiks atvieglota iespēja jauniešiem un pieaugušajiem, kas kādu iemeslu (nepieciešamība uzsākt darba gaitas, ģimenes apstākļi u.c.) dēļ pārtraukuši izglītības ieguvi vispārējās izglītības programmās, iesaistīties profesionālās izglītības programmās vai profesionālās pilnveides izglītības programmās (atbilstoši Likumā un Profesionālās izglītības likumā noteiktajam).  Likumprojektā paredzētie grozījumi veicinās arī pamatnostādnēs 2014. – 2020. gadamnoteiktā rezultatīvā rādītāja – vispārējās un profesionālas izglītībā iesaistīto izglītojamo skaita proporcija 50/50 – īstenošanu 2020. gadā.  **Minimālā izglītojamo skaita noteikšana**  *Skatīt piedāvātos grozījumus Likuma 14. panta 40. punktā, 60. panta 3.1 daļā; pārejas noteikumu 55. un 56. punktā.*  Lai veicinātu kvalitatīvas izglītības pieejamību un resursu efektīvu izmantošanu, pamatnostādnēs 2014. – 2020. gadam kā viens no uzdevumiem minēts izglītības iestāžu institucionālā tīkla sakārtošana, norādot, ka vispārējā vidējā izglītība (10. – 12. klase) pamatā koncentrējama reģionālas nozīmes pilsētās un novadu centros. (*Rīcības virziena 3.3. "Izglītības iestāžu tīkla sakārtošana" ietvaros ir plānots uzlabot izglītojamo vajadzībām atbilstošas un kvalitatīvas vispārējās izglītības pakalpojuma pieejamību reģionālā un valsts līmenī, koncentrējot resursus un pilnveidojot vispārējās izglītības iestāžu mācību vidi, ievērojot teritoriju attīstības īpatnības.)*  Ekonomiskās sadarbības un attīstības organizācijas (ESAO (OECD)) Starptautiskajā skolēnu novērtēšanas programmā veikto pētījumu rezultātos laika periodā no 2003. – 2012. gadam, kur Latvijas rezultāti liecina, ka izglītības iestādēs lauku reģionos vidējie piecpadsmitgadīgo izglītojamo mācību sasniegumu rādītāji Eiropas Savienības pamatkompetencēs (matemātikā, dabaszinātnēs un lasīšanā) joprojām turpina atpalikt no viņu vienaudžu sasniegumiem citās Latvijas teritoriālajās vienībās. Tādējādi pastāv risks šajās lauku izglītības iestādēs ienākošajiem vidusskolēniem iegūt zemākas kvalitātes izglītību, salīdzinot ar to, ko var iegūt izglītības iestādēs, piem., novadu pilsētās, kur koncentrēts kvalitatīvs pedagoģiskais resurss un nodrošināta materiāltehniskā bāze konkurētspējīgas vispārējās vidējās izglītības ieguvei. Latvijas Republikas Satversmes 112. pantā noteiktas ikvienas personas tiesības uz izglītību, kas būtībā nozīmē tiesības uz kvalitatīvu izglītību.  Likumprojektā ietvertie grozījumi paredz regulējumu attiecībā uz valsts budžeta mērķdotācijas sadali pedagogu atalgojumam. Regulējumam par izglītojamo skaitu, uzņemot viņus vispārējās vidējās izglītības programmās, kā arī no izrietošajām normām par datu uzkrāšanu un aktualizāciju VIIS ir pastarpināta, taču vienlaikus būtiska nozīme finanšu resursu efektīvas izmantošanas, tai skaitā Latvijas vispārējās izglītības iestāžu tīkla sakārtošanas kontekstā.  Ministrijas Pedagogu darba samaksas modeļa izstrādes darba grupa (izveidota ar ministrijas 2014. gada 6. marta rīkojumu Nr. 125 “Par darba grupu”) jau 2014. gadā ir rosinājusi 10. klases atvēršanai noteikt aprēķinos pamatotu minimālo skolēnu skaitu, kas nepieciešams, lai ar pieejamajiem resursiem nodrošinātu kvalitatīvas izglītības ieguves iespējas.  **Veiktie aprēķini rāda, ka m**inimālaisizglītojamo skaits 10. klasē, kam seko līdzi tik daudz finansējuma, lai segtu tikai apmaksājamās stundas bez atbalsta pasākumiem, ir 12 izglītojamie. Par pamatu aprēķiniem tiek ņemts apmaksājamo stundu skaits, pedagoga slodze, normētā skolēna un pedagoga proporcija novados un pilsētas un vidējās izglītības pakāpes koeficients.  Likumprojektā ietverts pilnvarojums Ministru kabinetam noteikt minimāli pieļaujamo izglītojamo skaitu klašu grupā pašvaldību, valsts augstskolu un privātajās vispārējās izglītības iestādēs vidējās izglītības pakāpē, kā arī kritērijus klašu atvēršanai, ņemot vērā izglītības iestādē iegūtās izglītības kvalitātes rādītājus (centralizēto eksāmenu rezultāti un citi izglītojamo mācību sasniegumu vērtējumi), paredzot, ka minētos noteikumus Ministru kabinets izdod līdz 2018. gada 31. janvārim. Tādējādi tiek nodrošināta iespēja izglītības iestāžu dibinātājiem savlaicīgi plānot izglītības iestāžu tīklojumu attiecīgajā administratīvajā teritorijā.  Likumprojektā paredzēts, ka Likuma 60. panta trešajā daļā noteikto regulējumu attiecībā uz pedagogu darba samaksas nodrošināšanu no valsts budžeta nepiemēro, ja attiecīgā izglītības iestāde nevar nodrošināt Ministru kabineta noteikto minimāli pieļaujamo izglītojamo skaitu. Šādā gadījumā pedagogu darba samaksa tiek nodrošināta no pašvaldību un valsts augstskolu budžetiem, kā arī privāto izglītības iestāžu dibinātāju budžetiem Ministru kabineta noteiktajā kārtībā, kas nosaka finansējuma sadalījuma apjomu, paredzot minēto Ministru kabineta noteikumu izdošanu ne vēlāk kā līdz 2018. gada 31. augustam.    **Sociālās korekcijas izglītības programmu īstenošana**  *Skatīt piedāvātos grozījumus Likuma 31. panta otrajā daļā; 43. panta otrajā daļā; pārejas noteikumu 57. punktā.*  Likuma 31. panta pirmās daļas 2. punkts nosaka, ka izglītības iestādes padomē darbojas izglītojamo vecāku (personu, kas realizē aizgādību) deleģēti pārstāvji. Šis nosacījums ir attiecināts arī uz sociālās korekcijas izglītības iestādi. Tomēr, ņemot vērā izglītības iestādes padomes noteiktās funkcijas, kā arī to, ka sociālās korekcijas izglītības iestādē bērni tiek ievietoti ar tiesas lēmumu, t.sk. piemērojot drošības līdzekli, ir grūtības nodrošināt vecāku pārstāvjus minētajā padomē. Tādējādi būtu papildināms Likuma 31. panta otrās daļas otrais teikums, izslēdzot vecāku (personu, kas realizē aizgādību) pārstāvju vairākuma nepieciešamību sociālās korekcijas izglītības iestādes padomē, kā tas šobrīd jau attiecināts uz vakara (maiņu) vidusskolu.  Papildus minētajam, izvērtējot VIIS pieejamo informāciju par vairākiem mācību gadiem, tiek secināts, ka pēdējo mācību gadu laikā pašvaldību izglītības iestādēs tika īstenotas tikai dažas sociālās korekcijas izglītības programmas, savukārt 2016./2017. mācību gadā netika īstenota neviena sociālās korekcijas izglītības programma. Savukārt Izglītības un zinātnes ministrijas padotībā esošā sociālās korekcijas izglītības iestāde “Naukšēni” ilgstoši īsteno sociālās korekcijas izglītības programmu, nodrošinot izglītības ieguvi vai pilnveidojot tās ieguves kvalitāti, veicot pedagoģisko darbu ar nelabvēlīgu ģimeņu bērniem, kā arī nepilngadīgajiem likumpārkāpējiem. Ņemot vērā sociālās korekcijas izglītības programmas īstenošanas izmaksas un līdzšinējo efektivitāti, plānots izslēgt Likuma 43. panta otrajā daļā noteikto par sociālās korekcijas izglītības programmas īstenošanu sociālās korekcijas klasēs vispārējās izglītības iestādēs.  Ar likumprojektu pārejas noteikumos noteikts, ka vispārējās izglītības iestādes, kurās tiek īstenotas sociālās korekcijas izglītības programmas sociālās korekcijas klasēs, ir tiesīgas tās turpināt īstenot līdz 2018. gada 30. jūnijam, līdz ar to arī izglītojamos šādās klasēs vairs neuzņem.  **Interešu izglītības programmu finansēšana**  *Skatīt piedāvātos grozījumus Likuma 14. panta 3., 24. punktā.*  Saskaņā ar esošo regulējumu (Ministru kabineta 2001.g ada  28. augusta noteikumi Nr. 382 “Interešu izglītības programmu finansēšanas kārtība”) valsts daļēji finansē pedagogu darba algas un valsts sociālās apdrošināšanas iemaksas. Mērķdotācija no valsts budžeta līdzekļiem tiek piešķirta pašvaldībai atbilstoši izglītojamo skaitam vispārējās pamata un vispārējās vidējās izglītības iestādēs, neatkarīgi no dibinātāja, attiecīgajā administratīvajā teritorijā iepriekšējā budžeta gada 1. septembrī. Uz mērķdotāciju var pretendēt ikviena pašvaldības izglītības iestāde, kā arī juridiskās un fiziskās personas, kuras pašvaldībā saņēmušas licenci programmas īstenošanai. Pašvaldības valsts piešķirto interešu izglītības mērķdotāciju sadala izglītības iestādēm, interešu izglītības iestādēm un citām organizācijām. Saskaņā ar likumu “Par valsts  budžetu 2017. gadam” pašvaldībām ir aprēķināta mērķdotācija 13 445 883 euro apmērā.  Ministrijas ieskatā mērķdotācija interešu izglītībai primāri ir novirzāma izglītības iestādēm,  kurās pēc mācību stundām izglītojamajiem tiktu nodrošināts daudzveidīgs interešu izglītības programmu piedāvājums un lietderīgi pavadīts brīvais laiks un vecākiem tiktu dota iespēja nemeklēt saviem bērniem papildu brīvā laika pavadīšanas iespējas ārpus izglītības iestādes. Ņemot vērā, ka mērķdotācija interešu izglītības pedagogu darba samaksai ir kopējās mērķdotācijas, ko ministrija aprēķina pašvaldībām, sastāvdaļa, novirzot interešu izglītības mērķdotāciju tieši izglītības iestādei, vienas iestādes ietvaros arī pedagogiem būtu rasta iespēja saņemt lielāku atalgojumu, kā arī strādāt lielākas darba slodzes.  Ministrijas ieskatā interešu izglītība primāri ir īstenojama vispārējās izglītības iestādēs,  nodrošinot tajās daudzveidīgu interešu izglītības programmu piedāvājumu, lai izglītojamā brīvais laiks pēc mācību stundām tiktu pavadīts lietderīgi.  **Speciālās izglītības iestādes, to tipi, padotība**  *Skatīt piedāvātos grozījumus Likuma 17. panta trešās daļas 1., 2., 7., 10., 12., 13. punktā; 60. panta trešajā daļā.*  Likumprojekts skatāms sasaistē ar ministrijas otru izstrādāto likumprojektu „Grozījumi Vispārējās izglītības likumā”, kas paredz pēc izglītības iestāžu tipoloģijas dažādu speciālās izglītības iestāžu padotības maiņu, nosakot, ka pašvaldība nodod valsts padotībā pašvaldību dibinātās speciālās internātskolas un Izglītības iestāžu reģistrā reģistrētās speciālās internātskolas – rehabilitācijas centrus, kā arī speciālās izglītības attīstības centrus (speciālās izglītības iestādes, kurām piešķirts speciālās izglītības attīstības centra statuss) (turpmāk – speciālās izglītības attīstības centri), savukārt pašvaldības dibinātās un to padotībā esošās speciālās pirmsskolas izglītības iestādes tiks likvidētas vai reorganizācijas vai iekšējās reorganizācijas rezultātā kļūs par vispārējās, izņemot speciālās, izglītības iestādēm, t.sk. darbā ar bērniem ar speciālām vajadzībām (turpmāk – BSV). Tādējādi speciālās izglītības iestāžu (izņemot speciālās pirmsskolas izglītības iestādes) dibinātājs mainītos no pašvaldības uz valsti, ņemot vērā katras pašvaldības, kurās atrodas to dibinātas speciālas izglītības iestādes, redzējumu par vispārējās izglītības iestāžu tīkla attīstības iespējām.  Atbilstoši pamatnostādnēs 2014. – 2020. gadam noteiktajam izglītības attīstības viens no virsmērķiem ir iekļaujošas izglītības nodrošināšana jeb tāda izglītības procesa stiprināšana, kurā tiek nodrošinātas atbilstošas visu izglītojamo daudzveidīgās vajadzības, palielinot ikviena izglītojamā līdzdalības iespējas mācību procesā, kultūrā un dažādās kopienās un samazinot izslēgšanas iespējas no izglītības ieguves procesa.  Pēdējo piecu gadu laikā ir izveidojusies nepieciešamība izglītības sistēmai daudz straujāk reaģēt uz izglītojamo dažādību viņu attīstības, spēju un veselības stāvokļa aspektā. Lai gan Latvijas izglītības sistēma kopumā piedāvā pietiekami daudzveidīgas izglītības ieguves iespējas BSV, tomēr līdzšinējie ieguldījumi izglītības nozarē vēl nespēj augstā līmenī nodrošināt BSV sekmīgu iekļaušanos sabiedrībā un pietiekamu atbalstu izglītības ieguves procesā. Lai īstenotu praksē iekļaujošās izglītības principu, kā to paredz pamatnostādnes 2014. – 2020. gadam, speciālajā izglītībā nepieciešams veikt būtiskas izmaiņas gan izglītības saturā un pedagogu profesionālās kompetences pilnveidē, gan jo vairāk meklēt risinājumus pārraugāmam un efektīvam speciālās izglītības finansēšanas modeļa piedāvājumam, kas skatāms speciālās izglītības iestāžu tīkla sakārtošanas kontekstā, tostarp aktualizējot arī sociālekonomiskās situācijas uzlabošanai nepieciešamo starpnozaru sadarbību.  Iepriekš minētā kontekstā nākotnē būtu veidojams, uzturams un attīstāms tāds speciālās izglītības iestāžu tīkls, kuru veidotu BSV skaita ziņā ietilpīgas un infrastruktūras ziņā mūsdienīgas, atbilstoši BSV aprīkotas speciālās izglītības iestādes, kuras īsteno valstij, nevis konkrētajai pilsētai/novadam nozīmīgas prioritātes speciālajā izglītībā. Veicinot kvalitatīvas izglītības pieejamību vienmērīgā pārklājumā visā Latvijas teritorijā un nepieciešamajā apjomā arī atbalstu visiem BSV, kā arī pārskatot finansējuma modeli, kur šobrīd izglītību BSV finansē gan pašvaldība, gan valsts, būtu turpināma speciālās izglītības iestāžu attīstība, vienlaikus izvērtējot izglītības iestāžu padotības maiņu, t.sk. apsverot mērķtiecīgi virzītu izglītības iestāžu specializāciju to īstenoto pamatfunkciju un papildu funkciju nodrošināšanas kontekstā.  Respektējot faktu, ka speciālās izglītības iestādes nodrošina specifisku, uz izglītojamā konkrētajām vajadzībām balstītu kompleksu palīdzību, konkurētspējas apstākļos speciālās izglītības iestādes var kļūt par nozīmīgiem centriem sociālās integrācijas jomā, jo sniedz cilvēkiem ar speciālām vajadzībām atbilstošu izglītību, rehabilitāciju, arodizglītību, atbalstu ģimenēm, atbalstu vispārizglītojošo skolu pedagogiem, ar savu cilvēkresursu kapacitāti un profesionalitāti veicina sabiedrības izglītošanu par cilvēku ar invaliditāti vajadzībām. Ņemot vērā iepriekš minēto, speciālās izglītības iestāde kļūtu par valsts līmeņa funkciju nodrošinātāju, kam nav tiešas saistības ar pašvaldības kā iestādes dibinātāja šauri noteiktajām specifiskām funkcijām attiecībā uz izglītības programmu īstenošanu.  Kontekstā ar speciālās izglītības iestāžu padotības maiņu skatāma plānotā šo iestāžu funkciju pārskatīšana, izmaiņas attiecībā uz īstenojamajiem speciālās izglītības programmu veidiem, līdz 2018. gada oktobrim saskaņā ar VRP noteikto pasākumu (106.3.) plānoto BSV sniegto pakalpojumu izmaksu modeļa izveidi, tostarp arī to pakalpojumu, kas nav tieši saistīti ar izglītības programmu īstenošanu, sniegšanu, efektīvi izmantojot speciālās izglītības iestādes cilvēkresursus, piem., nodrošinot metodiski konsultatīvo darbību (t.sk. izbraukuma vai klātienes konsultācijas (piem., atbalsta pasākumu īstenošana vecākiem, individuālā izglītības plāna izstrādāšana un atbalsts pedagogiem tā īstenošanā) izglītojamajiem, viņu vecākiem, pedagogiem, atbalsta personāla speciālistiem vai, piem., izglītības iestāžu atbalsta komandu speciālistu (logopēdi, psihologi, speciālie pedagogi, pedagogu palīgi) reģionālā metodiskā darba vadību un/ vai darbības koordinēšanu, nodrošinot vienotu pieeju iekļaujošas izglītības principa īstenošanai dažādās pašvaldībās, kā arī veicinot labās prakses piemēru apzināšanu un popularizēšanu.  Savus priekšlikumus izmaiņām ministrija pieteikusi jau 2014. gadā, kad 2014. gada 3. novembrī Ministru kabinetā izskatīts ministrijas sagatavotais informatīvais ziņojums „Par atbalsta pasākumiem speciālo izglītības iestāžu pastāvēšanai izglītības iestāžu tīkla sakārtošanas kontekstā”. Savukārt pirmās mērķtiecīgi veiktās darbības speciālās izglītības iestāžu tīkla sakārtošanai iezīmē gan 2016. gada 29. martā apstiprinātie Ministru kabineta noteikumi Nr. 187 „Noteikumi par kritērijiem un kārtību, kādā speciālās izglītības iestādei piešķir speciālās izglītības attīstības centra statusu”, gan 2017. gada 15. jūnijā Valsts sekretāru sanāksmē izsludinātie šo noteikumu grozījumi, paredzot iespēju kopumā 12 speciālās izglītības iestādēm iegūt speciālās izglītības attīstības centra statusu, tādējādi uzņemoties pienākumu specializēties vismaz divos speciālo vajadzību traucējumu veidos (piem., dzirdes, redzes, garīgās attīstības traucējumi) un vienlaikus nodrošinot metodiskā atbalsta sniegšanu plānošanas reģiona līmenī.  Izmantojot esošo regulējumu, kas Vispārējās izglītības likuma 51. panta otrās daļas 1. punktā paredz valsts dibinātu speciālās izglītības iestāžu pastāvēšanu, speciālās izglītības iestāžu padotības maiņa būtu reāls garants no valsts puses sistēmiski koordinētai plānoto saturisko izmaiņu (speciālās izglītības programmu veidi, saturs, atbalsta pasākumi u.c.) speciālajā izglītībā ieviešanā, kā arī ieguldījums cilvēkresursu attīstībā, sagaidot atdevi (piem., speciālās izglītības iestāžu pedagogus iesaistīt izglītības nodrošināšanā vispārizglītojošās skolās, kas ir aktuāli gan pieaugošās iekļaujošās izglītības pieprasījuma, gan negatīvās demogrāfiskās situācijas kontekstā) un ietekmi uz izmaiņām izglītības procesos kopumā, gan arī finanšu resursu izlietojumu pārraudzībā atbilstoši izglītības nozares noteiktajām prioritātēm.  Saglabājot pašvaldībām speciālās izglītības iestāžu (speciālo internātskolu un speciālās izglītības attīstības centru) dibinātāja statusu līdz to pārņemšanas valsts padotībā procesa beigām, ir lietderīgi speciālās izglītības iestāžu tīkla turpmāko attīstību veicināt ar valsts mērķdotāciju noteicošām kriteriālām normatīvā regulējuma izmaiņām, kas jau iestrādāts normatīvajos aktos pedagogu darba samaksas jaunā modeļa īstenošanas ietvaros, kā arī tiek paredzēti ar likumprojektā „Grozījumi Vispārējās izglītības likumā” likumprojekta noteikto: 1) speciālas izglītības iestāde (speciāla internātskola) īsteno vienu vai vairākas speciālās pamatizglītības programmas un vienu vai vairākas profesionālās pamatizglītības programmas, kā arī ir tiesīga īstenot vispārējās vidējās speciālās izglītības programmas un interešu izglītības programmas; 2) speciālās izglītības iestāde (speciālās izglītības attīstības centrs) īsteno vienu vai vairākas speciālās pirmsskolas izglītības programmas, vienu vai vairākas speciālās pamatizglītības programmas un vienu vai vairākas profesionālās pamatizglītības programmas, ka arī ir tiesīga īstenot vispārējās vidējās speciālās izglītības programmas un interešu izglītības programmas, un līdztekus minēto izglītības programmu īstenošanai veic reģionālā metodiskā atbalsta sniedzēja funkciju.  Ievērojot iepriekš minēto pārstāstu par plānotajiem grozījumiem likumprojektā ”Grozījumi Vispārējās izglītības likumā”, šis likumprojekts paredz izdarīt grozījumus, piem., 17. panta trešās daļā, t.sk., 2.punktā, 7. punktā un 10. punktā, nenorādot izņēmumus attiecībā uz speciālās izglītības iestādēm, kuras finansē pašvaldības, ņemot vērā to, ka pēc likumprojekta spēkā stāšanās pašvaldību padotībā var palikt tādas izglītības iestādes, kuras īsteno iekļaujošu izglītību attiecībā uz BSV, un pašvaldību kompetencē būs pilnībā nodrošināt šo izglītības iestāžu uzturēšanu un saimniecisko, tehnisko un medicīnas darbinieku darba samaksu. Papildus tam paredzēta arī regulējuma maiņa Vispārējās izglītības likumā, pamatojoties uz likumprojektā „Grozījumi Vispārējās izglītības likumā” noteikto, plānojot speciālās pirmsskolas izglītības iestāžu likvidāciju, reorganizāciju vai iekšēju reorganizāciju. Tādējādi valsts padotībā paredzēts nodot tās speciālās izglītības iestādes (izņemot pirmsskolas), kuras iztur likumprojekta grozījumos speciālās izglītības iestādēm noteiktos kritērijus, savukārt pašvaldību padotībā atstājot vispārizglītojošās skolas, kuras neiztur likumprojekta grozījumos speciālās izglītības iestādēm noteiktos kritērijus.  Līdztekus šim likumprojektam otrs likumprojekts „Grozījumi Vispārējās izglītības likumā” (ņemot vērā to ciešo sasaisti) paredz, ka pašvaldībām vēlākais līdz 2019. gada 28. februārim, izvērtējot to padotībā esošo speciālo internātskolu un speciālās izglītības attīstības centru atbilstību Likumā un Vispārējās izglītības likumā noteiktajiem kritērijiem, jāpieņem lēmums par pašvaldību speciālās izglītības iestāžu nodošanu valsts padotībā vai likvidāciju, reorganizāciju vai iekšējo reorganizāciju, pabeidzot to līdz 2020. gada 31. augustam.  **Pašvaldību internātskolu un speciālās pirmsskolas izglītības iestāžu uzturēšanas izdevumu segšana**  *Skatīt piedāvātos grozījumus Likuma 14. panta 17. punktā; 17. panta trešās daļas, 1., 2., 7., 10., 12., 13. punktā; 59. panta trešajā daļā; 60. panta trešajā daļā; pārejas noteikumu 59. punktā.*    Likuma 17. panta trešās daļas 7. punktā noteikts, ka republikas pilsētas pašvaldība un novada pašvaldība uztur tās padotībā esošās izglītības iestādes, izņemot, cita starpā, internātskolas un speciālās izglītības grupas vispārējās izglītības iestādēs. Līdztekus minētā panta trešās daļas 10. punktā noteikts, ka pašvaldība nodrošina tās padotībā esošo izglītības iestāžu saimniecisko, tehnisko un medicīnas darbinieku samaksu, izņemot, cita starpā, to internātskolu un speciālo izglītības grupu vispārējās izglītības iestādēs saimniecisko, tehnisko un medicīnas darbinieku darba samaksu, kuras tiek finansētas no valsts budžeta. Vienlaikus Likuma 59. panta trešā daļa noteic, ka no valsts budžeta Ministru kabineta noteiktajā kārtībā tiek finansētas, cita starpā, internātskolas un speciālās izglītības grupas vispārējās izglītības iestādēs.  Noteikumu Nr. 477 2.2. apakšpunktā paredzēts, ka no valsts budžeta mērķdotācijas finansē, cita starpā, pašvaldību padotībā esošo internātskolu un speciālās izglītības pirmsskolas grupu pedagogu darba samaksu. Atbilstoši noteikumu Nr. 477 19.1. apakšpunktam un Likuma pārejas noteikumu 50. punktam uzturēšanas izdevumus līdz 2017. gada 31. decembrim pašvaldību internātskolās sedz no valsts budžeta mērķdotācijas likumā par valsts budžetu kārtējam gadam šim mērķim paredzēto finanšu līdzekļu ietvaros – par internātskolā uzņemtiem izglītojamiem, kuri ir bāreņi vai bez vecāku gādības palikuši bērni, kā arī izglītojamiem no trūcīgām un maznodrošinātām ģimenēm. Savukārt atbilstoši noteikumu Nr. 477 20. punktam un Likuma pārejas noteikumu 51. punktam uzturēšanas izdevumus pašvaldību speciālajām pirmsskolas izglītības iestādēm no 2017. gada 1. janvāra līdz 2017. gada 31. decembrim no valsts budžeta finanšu līdzekļiem sedz 30% apmērā no pašvaldību speciālajām pirmsskolas izglītības iestādēm piešķirtā valsts finansējuma 2016. gadā.  Izstrādājot noteikumus Nr. 477, tika paredzēts, ka līdz 2017. gada 31. decembrim ministrija sadarbībā ar pašvaldībām meklēs optimālākos risinājumus par konkrētu internātskolu un speciālo pirmsskolas izglītības iestāžu turpmāko finansēšanas kārtību.  Izstrādājot likumprojektu “Grozījumi Izglītības likumā”, kas stājās spēkā 2017. gada 1. janvārī, tika plānots, ka pašvaldību internātskolu un pašvaldību speciālo pirmsskolas izglītības iestāžu uzturēšanas izdevumu segšana no 2018. gada 1. janvāra no valsts budžeta tiek pārtraukta.[[1]](#footnote-1) 2017. gada 7. jūnijā Valsts kancelejā iesniegts jau iepriekš minētais informatīvais ziņojums “Par informatīvo ziņojumu “Par pašvaldību padotībā esošo internātskolu finansēšanas priekšlikumiem, sākot no 2018. gada 1. janvāra”.  Latvijas Republikas Izglītības likuma (pieņemts 1991. gada 19. jūnijā, stājās spēkā 1991. gada 31. jūlijā, zaudēja spēku 1999. gada 1. jūnijā) sestā nodaļa paredzēja īpašas mācību un audzināšanas iestādes – bērnunamus, bāreņu un bez vecāku gādības palikušo bērnu internātskolas. Ar minētajā tiesību aktā noteikto, ka bāreņi un bez vecāku gādības palikuši bērni tiek ievietoti internātskolās, vēsturiski ir izveidojies, ka internātskolas īsteno ne tikai izglītības funkciju, bet arī ir saglabājušas savu pozīciju, pildot ilgstošas sociālās aprūpes funkciju izglītojamajiem, kuri internātskolās uzņemti no ģimenēm, kurās netiek pilnvērtīgi nodrošināta bērnu aprūpe un uzraudzība. Tādējādi tiek veicināta bērnu segregēšana pēc sociālā stāvokļa.  Pēc ministrijai pieejamajiem datiem 2010. gadā Latvijā bija 21 internātskola, bet 2016./2017. mācību gadā to skaits ir samazinājies līdz 15 internātskolām, kurās mācības 2016. gada 1. septembrī uzsākuši 2397 izglītojamie, no tiem 1546 jeb 64,5% bāreņi, bez vecāku gādības palikušie, no trūcīgām vai maznodrošinātām ģimenēm. Minētās 15 internātskolas atrodas 14 pašvaldībās, t.sk. Rīgā, kurā ir divas pašvaldības internātskolas. Turklāt ministrija ir saskaņojusi (2017. gada 12. maija vēstule Nr. 01-14e/1888) Amatas novada Drabešu internātpamatskolas likvidēšanu, tai turpinot darboties līdz 2017. gada 31. augustam, līdz ar to samazinoties pašvaldību internātskolu skaitam uz 14. Tāpat vēl vairākas pašvaldības ir pieņēmušas lēmumus par to dibināto internātskolu likvidēšanu. Kopš 2010. gada pašvaldības ir slēgušas sešas internātskolas. Par internātskolās īstenotajām izglītības programmām konstatējams, ka 1491 izglītojamais jeb 62,2% apgūst pamatizglītības programmas, kuras īsteno jebkura cita pašvaldības vispārizglītojošā skola, vajadzības gadījumā piedāvājot dienesta viesnīcas pakalpojumus. Lielākajā daļā pašvaldību internātskolas atrodas tuvu vai ļoti tuvu citām pašvaldības vispārizglītojošajām skolām, kas īsteno tādas pašas izglītības programmas.  Ir objektīvi saskatāmi resursi internātskolu optimizācijai, nodrošinot internātskolu izglītojamiem izglītības iegūšanu citās izglītības iestādēs, kas īsteno attiecīgās izglītības programmas un, tostarp nodrošina internātu. Iekļaujošās izglītības pieeja vispārizglītojošā skolā ļautu novērst mākslīgu bērnu izolāciju internātskolu vidē, kā arī resursu efektīva pārvaldība varētu stiprināt izglītības iestāžu kapacitāti.  Jāņem vērā, ka 105 jeb 4,38% izglītojamiem, kas apgūst vispārējo pirmsskolas izglītības programmu vecumposmā līdz pieciem gadiem (40 izglītojamie) un 5 – 6 gadus veciem bērniem (65 izglītojamie), pašvaldībām būtu jānodrošina izglītības ieguve pēc iespējas tuvāk dzīvesvietai.  Līdztekus iepriekš minētajam dati liecina, ka internātskolās vispārējās vidējās izglītības programmas apgūst 85 izglītojamie jeb 3,55%, kā arī profesionālās izglītības programmas apgūst 77 izglītojamie jeb 3,21%. Vidējās izglītības programmu īstenošana būtu skatāma kontekstā ar pašvaldību izglītības iestāžu tīkla sakārtošanu, nodrošinot vienotu pieeju 10. – 12. klašu piepildījumam.  Ministrijas organizētā darba grupa, izstrādājot informatīvo ziņojumu, veikusi internātskolu aptauju par internātskolu tālākās attīstības iespējām. Aizpildīto anketu apkopošanas rezultātā, ņemot vērā internātskolu direktoru viedokļus, tika izveidots viens no internātskolu turpmākās darbības iespējamiem modeļiem – pašvaldības pārveido esošās internātskolas par vispārizglītojošām skolām ar dienesta viesnīcu, kurās tiek īstenotas vispārējās pamatizglītības programmas, sociālās rehabilitācijas programma, kā arī atsevišķos gadījumos speciālās pamatizglītības programma izglītojamiem ar garīgās veselības traucējumiem. Izglītības iestādē (no 7. klases) izglītojamam ir iespēja apgūt izglītības programmu ar profesionālo ievirzi (sports, aizsardzība, apkalpojošā sfēra utt.). Viens no izglītības iestādes mērķiem ir primāri nodrošināt prevencijas pakalpojumus bērniem ar antisociālu uzvedību.  Analizējot pašvaldību nodrošinājumu ar vispārējās izglītības iestādēm, secināms, ka bieži vien nelielā attālumā no pašvaldības internātskolas atrodas pašvaldības pamatskola vai vidusskola. Ministrijas ieskatā nav atbalstāma izglītojamo segregācija pēc ģimenes materiālā stāvokļa vai sociālā statusa. Vienlīdz kvalitatīva izglītība ir jāiegūst visiem izglītojamiem, nepieciešamības gadījumā meklējot risinājums, kā atbalstīt ģimeni, nodrošinot izglītojamam dienesta viesnīcas pakalpojumu, ko šobrīd jau sniedz atsevišķas pašvaldību skolas.  Vienlaikus likumprojekts sekmēs pamatnostādnēs 2014. – 2020. gadam definētā virsmērķa – kvalitatīva un iekļaujoša izglītība personības attīstībai, cilvēku labklājībai un ilgtspējīgai valsts izaugsmei – ietvaros veicināt iekļaujošas izglītības sistēmas attīstību, sasniedzot virsmērķī noteiktos uzdevumus, t.sk. kontekstā ar plānotajām izmaiņām speciālās pirmsskolas finansēšanas modelī un speciālas izglītības iestāžu tīkla pilnveidi, dodot iespējas pirmsskolas vecuma bērniem ar speciālām vajadzībām integrēties vispārējās pirmsskolas izglītības iestādēs vai nodrošinot viņiem izglītības ieguvi speciālās izglītības iestādēs.  Ņemot vērā visu iepriekš minēto, ar likumprojektu paredzēts veikt izmaiņas Likumā, t.sk. 17. panta trešās daļas 7. un 10. punktā, kā arī 59. panta trešajā daļā, pēc būtības pārtraucot uzturēšanas izdevumu segšanu pašvaldību internātskolās un speciālās pirmsskolas izglītības iestādēs no valsts budžeta atbilstoši sākotnējai iecerei.  Jāņem vērā, ka minētie grozījumi ir skatāmi sasaistē ar likumprojekta “Grozījumi Vispārējās izglītības likumā” noteikto par speciālās pirmsskolas izglītības iestāžu likvidāciju, reorganizāciju vai iekšējo reorganizāciju. Likumprojektā iekļautajos pārejas noteikumos norādīts, ka līdz Vispārējās izglītības likumā noteiktajā kārtībā veikto pašvaldību speciālās pirmsskolas izglītības iestāžu likvidācijai, reorganizācijai vai iekšējai reorganizācijai uzturēšanas izdevumus tajās sedz no pašvaldību budžeta līdzekļiem.  Paredzēts, ka likumprojekts stāsies spēkā 2018. gada 1. janvārī, pamatojoties uz to, ka grozījumi paredz izglītības iestāžu, pašvaldību, ministrijas un Ministru kabineta atbilstošu turpmāko rīcību, sākot ar 2018. gadu. |
| 3. | Projekta izstrādē iesaistītās institūcijas | Ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Vispārējās izglītības iestāžu un profesionālās izglītības iestāžu dibinātāji, iestāžu vadītāji, pedagogi, izglītojamie un viņu vecāki. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| Rādītāji | 2017.gads | | Turpmākie trīs gadi (*euro*) | | |
| 2018. | 2019. | 2020. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar 2017.gadu | izmaiņas, salīdzinot ar 2017.gadu | izmaiņas, salīdzinot ar 2017.gadu |
| 1 | 2 | 3 | 4 | 5 | 6 |
| **1. Budžeta ieņēmumi:** | **103 820 430** | **0** | **0** | **0** | **0** |
| **1.1. valsts pamatbudžets** | **103 820 430** | **0** | **0** | **0** | **0** |
| 62.resors "Mērķdotācijas pašvaldībām" | 70 154 009 | 0 | 0 | 0 | 0 |
| *01.00.00. “Mērķdotācijas izglītības pasākumiem”* | 70 154 009 | 0 | 0 | 0 | 0 |
| 15.resors "Izglītības un zinātnes ministrija" | 33 666 421 | 0 | 0 | 0 | 0 |
| *01.00.00 “Vispārējā izglītība”* | 33 666 421 | 0 | 0 | 0 | 0 |
| **1.2. valsts speciālais budžets** | **0** | **0** | **0** | **0** | **0** |
| **1.3. pašvaldību budžets** | **0** | **0** | **0** | **0** | **0** |
| **2. Budžeta izdevumi:** | **103 820 430** | **0** | **0** | **0** | **0** |
| **2.1. valsts pamatbudžets** | **103 820 430** | **0** | **0** | **0** | **0** |
| 62.resors "Mērķdotācijas pašvaldībām" | 70 154 009 | 0 | 0 | 0 | 0 |
| *01.00.00. “Mērķdotācijas izglītības pasākumiem”* | 70 154 009 | 0 | 0 | 0 | 0 |
| 15.resors "Izglītības un zinātnes ministrija" | 33 666 421 | 0 | 0 | 0 | 0 |
| *01.00.00 “Vispārējā izglītība”* | 33 666 421 | 0 | 0 | 0 | 0 |
| **2.2. valsts speciālais budžets** | **0** | **0** | **0** | **0** | **0** |
| **2.3. pašvaldību budžets** | **0** | **0** | **0** | **0** | **0** |
| **3. Finansiālā ietekme:** | **0** | **0** | **0** | **0** | **0** |
| **3.1. valsts pamatbudžets** | **0** | **0** | **0** | **0** | **0** |
| 62.resors "Mērķdotācijas pašvaldībām" | 0 | 0 | 0 | 0 | 0 |
| *01.00.00. “Mērķdotācijas izglītības pasākumiem”* | 0 | 0 | 0 | 0 | 0 |
| 15.resors "Izglītības un zinātnes ministrija" | 0 | 0 | 0 | 0 | 0 |
| *01.00.00 “Vispārējā izglītība”* | 0 | 0 | 0 | 0 | 0 |
| **3.2. valsts speciālais budžets** | **0** | **0** | **0** | **0** | **0** |
| **3.3. pašvaldību budžets** | **0** | **0** | **0** | **0** | **0** |
| **4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi)** | **X** | **0** | **0** | **0** | **0** |
| **5. Precizēta finansiālā ietekme:** | **X** | **0** | **0** | **0** | **0** |
| **5.1. valsts pamatbudžets** | **0** | **0** | **0** | **0** |
| **5.2. speciālais budžets** | **0** | **0** | **0** | **0** |
| **5.3. pašvaldību budžets** | **0** | **0** | **0** | **0** |
| **6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā):** |  | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| **7. Cita informācija** | Ailē “Saskaņā ar valsts budžetu kārtējam gadam” norādīti to programmu un apakšprogrammu izdevumi un ieņēmumi, saskaņā ar likumu “Par valsts budžetu 2017.gadam”, kuras projekts ietekmē. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešams izstrādāt:  1. Ministru kabineta noteikumu projektu par grozījumiem Ministru kabineta 2016. gada 15. jūlija noteikumos Nr. 477 “Speciālās izglītības iestāžu, internātskolu un vispārējās izglītības iestāžu klašu (grupu) finansēšanas kārtība”, plānotā speciālās izglītības programmu finansēšanas izmaiņu kontekstā;  2. Ministru kabineta noteikumu projektu par grozījumiem Ministru kabineta 2016. gada 15. jūlija noteikumos Nr. 476 “Kārtība, kādā valsts finansē darba samaksu pedagogiem privātajās izglītības iestādēs”, ņemot vērā grozījumus attiecībā uz interešu izglītību;  3. Ministru kabineta noteikumu projektu par minimāli pieļaujamo izglītojamo skaitu klašu grupā pašvaldību, valsts augstskolu un privātajās vispārējās izglītības iestādēs vidējās izglītības pakāpē un kritērijus klašu atvēršanai, ņemot vērā izglītības iestādē iegūtās izglītības kvalitātes rādītājus (centralizēto eksāmenu rezultāti un citi izglītojamo mācību sasniegumu vērtējumi);  4. Ministru kabineta noteikumu projektu par kārtību (nosakot finansējuma sadalījumu), kādā pedagogu darba samaksa tiek nodrošināta no pašvaldību un valsts augstskolu budžetiem, kā arī privāto izglītības iestāžu dibinātāju budžetiem gadījumā, ja pedagogi nodarbināti vispārējās vidējās izglītības programmu īstenošanā pašvaldību, valsts augstskolu un privātajās vispārējās vidējās izglītības iestādēs, un izglītojamo skaits attiecīgajā klašu grupā neatbilst Ministru kabineta noteiktajam minimāli pieļaujamajam izglītojamo skaitam;  5. Ministru kabineta noteikumu projektu par grozījumiem Ministru kabineta 2015. gada 13. oktobra noteikumos Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmskolas izglītības grupās un atskaitīti no tām, kā arī pārcelti uz nākamo klasi”, ņemot vērā grozījumus saistībā ar pilnvarojumu Ministru kabinetam noteikt minimāli pieļaujamo izglītojamo skaitu klašu grupās;  6. Ministru kabineta noteikumu projektu par grozījumiem Ministru kabineta 2016. gada 5. jūlija noteikumos Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”, ņemot vērā grozījumus saistībā ar pilnvarojumu Ministru kabinetam noteikt minimāli pieļaujamo izglītojamo skaitu klašu grupās, attiecīgi ņemot vērā arī grozījumus par pedagogu darba samaksas nodrošināšanu;  7. Ministru kabineta noteikumu projektu par kritērijiem un kārtību, kādā vispārējās izglītības iestāde īsteno vispārējās izglītības programmas tālmācības izglītības ieguves formā, ņemot vērā likumprojektā ietverto pilnvarojumu Ministru kabinetam.  Ar likumprojekta stāšanos spēkā savu spēku zaudē Ministru kabineta 2001. gada 28. augusta noteikumi Nr. 382 „[Interešu izglītības programmu finansēšanas kārtība](https://likumi.lv/ta/id/53496-interesu-izglitibas-programmu-finansesanas-kartiba)”.  Sasaistē ar šo likumprojektu tiek izstrādāts likumprojekts „Grozījumi Vispārējās izglītības likumā”. Tajā ietvertas normas attiecībā uz (1) izglītības satura un izglītības darba organizācijas normatīvo bāzi kompetenču pieejā balstīta izglītības satura ieviešanas uzsākšanai; (2) vispārējās pamatizglītības apguvi no sešiem gadiem; (3) izglītojamo mācību organizācijas formām un izglītības ieguves nosacījumiem; (4) minimālo izglītojamo skaita noteikšanu; (5) noteikumiem par mācību gada un mācību semestra sākuma un beigu laiku, brīvdienu laiku un mācību gada pagarinājumu; (6) vispārējās izglītības iestāžu tipiem: pamatizglītības (sākumskolas, pamatskolas) un vidējās izglītības iestādes (vidusskolas, valsts ģimnāzijas); (7) sociālās korekcijas izglītības iestādēm; (8) pedagoģiskās korekcijas izslēgšanu; (9) speciālās izglītības iestādēm un speciālās izglītības īstenošanu; (10) sešus gadus vecu bērnu izglītošanu 1. klasē pirmsskolas izglītības iestādē pamatizglītības pirmā posma programmas (1. – 6. klase) ietvaros; (11) speciālās izglītības iestādēm – rehabilitācijas centriem. Tā kā abi likumprojekti vairākās jomās ir savstarpēji saistīti, ir nepieciešams salāgot attiecīgo pantu pārejas noteikumu redakciju spēkā stāšanās laiku. |
| 2. | Atbildīgā institūcija | Ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 1. 2013. gadā Latvijas Universitāte veikusi ministrijas pasūtītu pētījumu „Speciālās izglītības iestāžu darbības efektivitātes izvērtēšana”. Tā rezultātā sagatavoti priekšlikumi par nepieciešamajām izmaiņām esošajā speciālās izglītības iestāžu tīklā un finansēšanas modelī, nodrošinot bērniem ar speciālajām vajadzībām kvalitatīvas izglītības pieejamību;  2. 2014. gada 3. novembrī Ministru kabineta sēdē izskatīts ministrijas informatīvais ziņojums „Par atbalsta pasākumiem speciālo izglītības iestāžu pastāvēšanai izglītības iestāžu tīkla sakārtošanas kontekstā”;  3. Sabiedrības iesaistes nodrošināšanai un komunikācijai par ministrijas priekšlikumiem 2016. gada 21. janvārī un 5. decembrī noticis ministrijas organizētais seminārs speciālās izglītības iestāžu direktoriem.  4. Izstrādājot informatīvo ziņojumu, veikta internātskolu aptauja par internātskolu tālākās attīstības iespējām. Informatīvā ziņojuma izstrādes laikā noskaidrots Latvijas Pašvaldību savienības (turpmāk – LPS), Labklājības ministrijas (turpmāk – LM), Veselības ministrijas (turpmāk – VM), Valsts bērnu tiesību aizsardzības inspekcijas (turpmāk – VBTAI) un Tiesībsarga viedoklis attiecībā uz plānotajām izmaiņām internātskolu finansēšanā.  5. 2017. gada 4. jūlijā noticis ministrijas rīkots seminārs pašvaldību izglītības pārvaldēm un speciālistiem, kurā izglītības pārvalžu pārstāvji un izglītības speciālisti informēti par likumprojektu. |
| 2. | Sabiedrības līdzdalība projekta izstrādē | 1. Lai nodrošinātu pamatnostādnēs 2014. - 2020. gadam 1.4. rīcības virzienā „Iekļaujošās izglītības principa īstenošana un sociālās atstumtības riska mazināšana” un 3.2. rīcības virzienā „Efektīva izglītības finanšu resursu pārvaldība” definēto uzdevumu izpildi, kas ietver izglītojamajiem ar speciālām vajadzībām sniedzamo pakalpojumu izmaksu modeļa izstrādi, ar ministrijas 2016. gada 20. aprīļa rīkojumu Nr. 149 „Par darba grupas izveidi izglītojamajiem ar speciālām vajadzībām sniedzamo pakalpojumu izmaksu modeļa izstrādei” izveidota darba grupas, kuras sastāvā iekļauti pārstāvji no ministrijas, LM, VM, VBTAI, LPS, Rīgas pilsētas Izglītības pārvaldes Izglītības nodaļas, pašvaldību speciālajām internātskolām.  2. Informatīvā ziņojuma izstrādes ietvaros veiktās pašvaldību internātskolu aptaujas datu apkopošanas rezultātā tika konstatēts, ka pašvaldību internātskolu direktoru viedokļi ir atšķirīgi, ņemot vērā pašvaldībās nodarbināto sabiedrības locekļu skartās intereses. Atbilstošās izmaiņas izglītības iestāžu tīklā atbalstījušas tās pašvaldības, kuras saskata iespējas šādi optimizēt savu izglītības iestāžu tīklu vai jau ir uzsākušas to darīt.  3. Noskaidrojot atsevišķu institūciju viedokli attiecībā uz internātskolu finansēšanu secināts, ka:  1) LPS uzskata, ka internātu uzturēšanas izdevumu segšana no pašvaldību budžeta veicinās sociāli atstumto bērnu pieaugumu;  2) LM un VBTAI uzskata, ka ir nepieciešams pārskatīt internātskolu īstenotās funkcijas, lai novērstu nepamatotu bērnu segregāciju pēc sociālā stāvokļa sabiedrībā;  3) VM skaidro, ka iedzīvotāji, t.sk. bērni, pēkšņas saslimšanas gadījumā, ja atrodas attālināti no sava ģimenes ārsta, piem., bērns uzturas internātskolā ārpus savas pamata dzīvesvietas, var doties pie tuvākā ģimenes ārsta kā īslaicīgie pacienti un saņemt nepieciešamo primāro veselības aprūpes pakalpojumu, pat ja nav reģistrējies šī ģimenes ārsta pacientu sarakstā. Līdz ar ko VM viedoklis, ka izglītības iestādei, t.sk. internātskolai, nav jāveic bērnu veselības aprūpes pasākumi.  Ministrija Tiesībsarga,[[2]](#footnote-2) VBTAI, VM un LM sniegtos argumentus uzskata par pamatotiem un atzīst, ka esošais internātskolu pastāvēšanas un to finansēšanas modelis nav turpināms, taču neatzīst pat pamatotu LPS izteikto argumentu.  4. Attiecībā uz speciālās pirmsskolas izglītības iestāžu finansēšanu norādāms, ka pašvaldības, kuru teritorijā darbojas speciālās pirmsskolas izglītības iestādes, uzsākušas iespēju izskatīšanu speciālās pirmsskolas izglītības programmas pievienot speciālās izglītības attīstības centriem (piem., Cēsis internātpamatskolai – rehabilitācijas centram, Valmieras vājdzirdīgo bērnu internātvidusskolai – attīstības centram), savukārt otra daļa pašvaldību plāno speciālās pirmsskolas izglītības programmas integrēt pašvaldību pirmsskolas izglītības iestādēs.  5. 2017. gada 4. jūlijā noticis ministrijas rīkots seminārs pašvaldību izglītības pārvaldēm un speciālistiem, kurā izglītības pārvalžu pārstāvji un izglītības speciālisti informēti par likumprojektu, izsakot arī savu viedokli. |
| 3. | Sabiedrības līdzdalības rezultāti | Darba grupa izglītojamajiem ar speciālām vajadzībām sniedzamo pakalpojumu izmaksu modeļa izstrādei savu darbību tai doto uzdevumu izpildes kontekstā turpina līdz 2018. gada oktobrim. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, izglītības iestāžu dibinātāji, vispārējās un profesionālās izglītības iestādes, valsts augstskolas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts tiešā veidā nenosaka jaunu institūciju izveidi, likvidāciju vai reorganizāciju. Perspektīvā plānota speciālās izglītības iestāžu tīkla turpmākā pilnveide un attīstība. |
| 3. | Cita informācija | Nav. |

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāra vietnieks –

Sporta departamenta direktors,

valsts sekretāra pienākumu izpildītājs Edgars Severs

11.07.2017.

7350

I.Īvāne 67047849

ineta.ivane@izm.gov.lv

A.Rudzīte 67047807

ance.rudzite@izm.gov.lv

1. Likumprojekta “Grozījumi Izglītības likumā” sākotnējās ietekmes novērtējuma ziņojums (anotācija). Pieejams: <http://titania.saeima.lv/LIVS12/SaeimaLIVS12.nsf/0/7D6AB6D32625A2F4C225804C00235B5D?OpenDocument> III. sadaļas 6. punkts. [↑](#footnote-ref-1)
2. Latvijas Republikas Tiesībsarga atbildes vēstule partijas “No sirds Latvijai” atklātajai vēstulei par internātskolu finansēšanas kārtību. Saņemta Izglītības un zinātnes ministrijā 2016. gada 30. jūnijā, saņemtā dokumenta reģistrācijas Nr. 01-17/4205. [↑](#footnote-ref-2)